गोंयांत शेंकड्यानी वर्साची कदंब, विजयनगर, भामनी सुलतान आनी उप्रांत पुर्तुगेजांची सत्ता चल्ली. त्या आदींच गोंयचो अरबी-फारशी प्रदेशाकडेन वेपारी संबंद आशिल्लो. साबाविक जावन ह्या परक्या राजकर्णी-वेपारी संपर्कांतल्यान कोंकणीच्या दिसपट्ट्या वेव्हारांत अरबी-फारशि, कन्नड आनी पुर्तुगेज उतरां आयलीं. गोंयांत संस्कृतिक प्रभावाक लागून मराठी उतरांय कोंकणींत आयलीं. दक्षिण कन्नड आनी मध्य केरळ प्रदेशांत स्थाळांतर जाल्या गोंयकारांचे कोंकणींत साबार तुळू आनी मल्याळम उतरां येतात. उच्चार, वाक्यरचना, शब्दांचो अर्थ आदींचे दिश्टीनय कोंकणीचेर वेग-वेगळ्या परक्या भाशांचो प्रभाव दिसून येता.
